Ανακοίνωση για έναρξη διαδικασίας έρευνας για μέτρα διασφάλισης όσον αφορά τις εισαγωγές ορισμένων προϊόντων χάλυβα

(2002/C 77/09)

Διάφορα κράτη μέλη ("τα ενδιαφερόμενα κράτη μέλη") ενημέρωσαν την Επιτροπή, δυνάμει του άρθρου 2 των κανονισμών του Συμβουλίου (ΕΚ) αριθ. 3285/94(1) και (ΕΚ) αριθ. 519/94(2) αντίστοιχα, σχετικά με το ότι οι τάσεις στις εισαγωγές ορισμένων προϊόντων χάλυβα φαίνεται να υπαγορεύουν τη λήψη μέτρων διασφάλισης.

1. Πληροφορίες που παρασχέθηκαν στην Επιτροπή

Τα ενδιαφερόμενα κράτη μέλη υπέβαλαν τα αποδεικτικά στοιχεία που είχαν στη διάθεσή τους όσον αφορά τους δείκτες που καθορίζονται στο άρθρο 10 του κανονισμού (ΕΚ) αριθ. 3285/94 και στο άρθρο 8 του κανονισμού (ΕΚ) αριθ. 519/94, και ζήτησαν από την Επιτροπή να κινήσει έρευνα για μέτρα διασφάλισης και να επιβάλει προσωρινά μέτρα.

2. Προϊόν

Τα προϊόντα για τα οποία η Επιτροπή ενημερώθηκε ότι οι τάσεις των εισαγωγών τους φαίνεται να υπαγορεύουν την εφαρμογή μέτρων διασφάλισης, είναι ορισμένα προϊόντα χάλυβα ("τα υπό εξέταση προϊόντα"). Τα υπό εξέταση προϊόντα, μαζί με τους κωδικούς ΣΟ στους οποίους κατατάσσονται επί του παρόντος, περιέχονται στον κατάλογο του παραρτήματος 1 της παρούσας ανακοίνωσης.

3. Αύξηση των εισαγωγών

Οι πληροφορίες που διαθέτει τη στιγμή αυτή η Επιτροπή δείχνουν ότι οι συνολικές εισαγωγές των υπό εξέταση προϊόντων αυξήθηκαν από 13 εκατομμύρια τόνους το 1999 σε 15,8 εκατομμύρια τόνους το 2000, και σε 16,6 εκατομμύρια τόνους το 2001, όπως επίσης και ότι σημειώθηκε απότομη αύξηση των εισαγωγών καθενός εκ των υπό εξέταση προϊόντων, τόσο σε απόλυτους όρους όσο και σε σχέση με την κοινοτική παραγωγή ή κατανάλωση.

4. Σοβαρή ζημία ή απειλή σοβαρής ζημίας

Οι πληροφορίες που διαθέτει τη στιγμή αυτή η Επιτροπή περιλαμβάνουν στοιχεία για ορισμένους οικονομικούς δείκτες που καθορίζονται στο άρθρο 10 του κανονισμού (ΕΚ) αριθ. 3285/94 και στο άρθρο 8 του κανονισμού (ΕΚ) αριθ. 519/94 που αφορούν τους κύριους κοινοτικούς παραγωγούς καθενός εκ των προϊόντων που είναι ομοειδές ή άμεσα ανταγωνιστικό με ένα από τα υπό εξέταση προϊόντα. Γενικά, τα στοιχεία για το τελευταίο δωδεκάμηνο δείχνουν στάσιμη ή μειούμενη κατανάλωση στην κοινοτική αγορά, όπως και αύξηση των εισαγωγών με χαμηλές τιμές, μείωση των όγκων των πωλήσεων και μείωση των τιμών και της αποδοτικότητας των κοινοτικών παραγωγών.

5. Διαδικασία

Σύμφωνα με τις διατάξεις του άρθρου 6 του κανονισμού (ΕΚ) αριθ. 3285/94 και του άρθρου 5 του κανονισμού (ΕΚ) αριθ. 519/94, η Επιτροπή προέβη σε διαβούλευση με τη συμβουλευτική επιτροπή που έχει συσταθεί βάσει του άρθρου 4 καθενός εκ των προαναφερθέντων κανονισμών. Μετά τη διαβούλευση αυτή, είναι προφανές για την Επιτροπή ότι υπάρχουν επαρκείς αποδείξεις που να αιτιολογούν την κίνηση διαδικασίας έρευνας σε σχέση με τα υπό εξέταση προϊόντα· ως εκ τούτου, η Επιτροπή αποφάσισε να αρχίσει έρευνα, σε συνεργασία με τα κράτη μέλη, για να αποφασίσει κατά πόσο πληρούνται οι αναγκαίες προϋποθέσεις για την έγκριση οριστικών μέτρων διασφάλισης σε σχέση με τα εν λόγω προϊόντα.

6. Διαδικασία έρευνας

Η έρευνα θα αποδείξει κατά πόσο, όσον αφορά έκαστο εκ των υπό εξέταση προϊόντων, ως αποτέλεσμα απρόβλεπτων εξελίξεων, το συγκεκριμένο προϊόν εισάγεται στην Κοινότητα σε τόσο αυξημένες ποσότητες και υπό τέτοιους όρους ή συνθήκες ώστε να προκαλείται, ή να κινδυνεύει να προκληθεί, σοβαρή ζημία στον κοινοτικό κλάδο παραγωγής ομοειδών ή άμεσα ανταγωνιστικών προϊόντων.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλα τα ενδιαφερόμενα μέρη δικαιούνται να γνωστοποιήσουν γραπτώς τις απόψεις τους και να υποβάλουν πληροφορίες. Τα ενδιαφερόμενα μέρη που το επιθυμούν, πρέπει να υποβάλουν τις απόψεις τους και τις πληροφορίες τους εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων (εκτός αν ορίζεται διαφορετικά), διότι, σε αντίθετη περίπτωση, οι απόψεις τους και οι πληροφορίες τους ενδέχεται να μη ληφθούν υπόψη κατά την έρευνα.

Επιπλέον, η Επιτροπή θα αποστείλει ερωτηματολόγια στους γνωστούς παραγωγούς των ομοειδών ή των άμεσα ανταγωνιστικών προϊόντων και σε όλες τις γνωστές ενώσεις παραγωγών, στην Κοινότητα. Τα συμπληρωμένα ερωτηματολόγια πρέπει να παραληφθούν από την Επιτροπή εντός 21 ημερών από την ημερομηνία κατά την οποία απεστάλησαν.

Όλες οι σχετικές πληροφορίες πρέπει να γνωστοποιούνται στην Επιτροπή. Όλες οι παρατηρήσεις και αιτήσεις των ενδιαφερόμενων μερών υποβάλλονται εγγράφως (όχι σε ηλεκτρονική μορφή, εκτός εάν ορίζεται διαφορετικά), και πρέπει να αναφέρουν την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και φαξ, ή/και τηλεομοιοτυπίας του ενδιαφερόμενου μέρους.

Διεύθυνση για την αλληλογραφία με την Επιτροπή:

European Commission

Directorate-General for Trade

Directorate B

TERV 0/13

Β - 1049 Βρυξέλλες

Φαξ: (32-2) 295 65 05

Τελεξ COMEU Β 21877.

8. Ακροάσεις

Η Επιτροπή δύναται να δεχθεί τα ενδιαφερόμενα μέρη σε ακρόαση. Όλα τα ενδιαφερόμενα μέρη μπορούν να ζητήσουν να γίνουν δεκτά σε ακρόαση από την Επιτροπή. Η Επιτροπή δέχεται σε ακρόαση κάθε ενδιαφερόμενο μέρος, εφόσον το ζητήσει εγγράφως εντός 21 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων, και αποδείξει ότι πράγματι ενδέχεται να θιγεί από την έκβαση της έρευνας και ότι υπάρχουν ειδικοί λόγοι για να εκθέσει προφορικά τις απόψεις του.

9. Έλεγχος πληροφοριών

Τα ενδιαφερόμενα μέρη τα οποία γνωστοποίησαν τις απόψεις τους ή υπέβαλαν πληροφορίες ή ζήτησαν να γίνουν δεκτά σε ακρόαση σύμφωνα με το άρθρο 6 του κανονισμού (ΕΚ) αριθ. 3285/94 και το άρθρο 5 του κανονισμού (ΕΚ) αριθ. 519/94, και οι αντιπρόσωποι των χωρών εξαγωγής, έχουν τη δυνατότητα, εφόσον το ζητήσουν εγγράφως, να ελέγχουν όλες τις πληροφορίες που έχουν παρασχεθεί στην Επιτροπή στο πλαίσιο της έρευνας, εκτός από τα εσωτερικά έγγραφα τα οποία συντάσσουν οι υπηρεσίες της Κοινότητας ή των κρατών μελών της, υπό τον όρο ότι οι πληροφορίες αυτές έχουν σχέση με την παρουσίαση της υπόθεσής τους και δεν είναι εμπιστευτικές κατά την έννοια του άρθρου 9 του κανονισμού (ΕΚ) αριθ. 3285/94 ή του άρθρου 7 του κανονισμού (ΕΚ) αριθ. 519/94, και ότι χρησιμοποιούνται από την Επιτροπή για την έρευνα.

Τα ενδιαφερόμενα μέρη που έχουν εκδηλώσει σχετικό ενδιαφέρον, δύνανται να παρουσιάσουν στην Επιτροπή τις παρατηρήσεις τους για τις εν λόγω πληροφορίες· και οι απόψεις αυτές δύνανται να λαμβάνονται υπόψη όταν υποστηρίζονται από επαρκείς αποδείξεις.

10. Άρνηση συνεργασίας

Όταν οι ζητούμενες πληροφορίες δεν παρέχονται στην Επιτροπή εντός της προθεσμίας που ορίζεται από τον κανονισμό (EΚ) αριθ. 3285/94 ή τον κανονισμό (EΚ) αριθ. 519/94, ή όταν η έρευνα παρεμποδίζεται σημαντικά, είναι δυνατόν να συνάγονται συμπεράσματα βάσει των διαθέσιμων στοιχείων. Εάν η Επιτροπή διαπιστώσει ότι ο ενδιαφερόμενος ή τρίτος έχει παράσχει ψευδείς ή παραπλανητικές πληροφορίες, αγνοεί τις πληροφορίες αυτές και μπορεί να χρησιμοποιήσει τα διαθέσιμα στοιχεία.

11. Χρονοδιάγραμμα της έρευνας

Σύμφωνα με το άρθρο 7 του κανονισμού (EΚ) αριθ. 3285/94 και το άρθρο 6 του κανονισμού (EΚ) αριθ. 519/94, εντός 9 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, η Επιτροπή αποφασίζει κατά πόσο είναι αναγκαία η επιβολή μέτρων διασφάλισης.

Στην περίπτωση που η Επιτροπή αποφασίσει ότι τα μέτρα είναι αναγκαία, η Επιτροπή λαμβάνει τις αναγκαίες αποφάσεις σύμφωνα με τον τίτλο V των κανονισμών (EΚ) αριθ. 3285/94 και (EΚ) αριθ. 519/94 αντίστοιχα, το αργότερο εννέα μήνες από την ημερομηνία κίνησης της διαδικασίας, εκτός κι αν συντρέχουν εξαιρετικές περιστάσεις, οπότε στην περίπτωση αυτή η προθεσμία δύναται να παραταθεί κατά δύο μήνες το πολύ. Στην περίπτωση παράτασης της προθεσμίας, η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων ανακοίνωση στην οποία αναφέρονται η διάρκεια της παράτασης και περίληψη των λόγων που οδήγησαν στην παράταση αυτή.

Εάν η Επιτροπή κρίνει ότι δεν είναι αναγκαία η λήψη μέτρων διασφάλισης, περατώνει την έρευνα, μετά από διαβούλευση με τη συμβουλευτική επιτροπή. Η απόφαση για την περάτωση της έρευνας, στην οποία περιέχονται τα κύρια συμπεράσματα της έρευνας και περίληψη των λόγων που οδήγησαν σ' αυτά, δημοσιεύεται στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 349 της 31.12.1994, σ. 53.

(2) ΕΕ L 67 της 10.3.1994, σ. 89.

ΠΑΡΑΡΤΗΜΑ 1

ΥΠΟ ΕΞΕΤΑΣΗ ΠΡΟΪΟΝΤΑ

>ΘΕΣΗ ΠΙΝΑΚΑ>